בית הכנסת בוורונה

בית הכנסת של ורונה (באיטלקית: Sinagoga di Verona) הוא בית כנסת יהודי הממוקם בלב המרכז ההיסטורי של ורונה, איטליה, לא רחוק מפיאצה דלה ארבה, באזור בו שכן גטו ורונה הישן. היסטוריה נוכחותה של קהילה יהודית בוורונה היא עתיקה למדי, ומתועדת לפחות משנת 978, אך לא פעלה באופן רציף, עד שבשנת 1408 אישרה הרפובליקה של ונציה (רפובליקת סרניסימה) רשמית את ההתיישבות היהודית בעיר, ואיפשרה ליהודים לעסוק בבנקאות. בשנת 1604, באזור התחום בין ויה מציני פיאצה ארבה ווייה פליצ'אי, נוסד הגטו ונבנה בית כנסת, שנשאר פעיל עד המחצית השנייה של המאה ה-19. במאה ה-18 היו בוורונה כ-900 יהודים, אשר פרנסתם הוגבלה על ידי השלטונות לאריגת משי ותפירת בגדים. במחצית השנייה של המאה ה-19 החלו בתכנון בית כנסת גדול יותר שיתאים לגודל הקהילה בוורונה באותה תקופה, שמנתה כ-1,400 נפש. לפרויקט שנוהל על ידי הרב פארדו, גויס האדריכל ג'אקומו פרנקו (ספ') שתכנן את המבנה. אך בנייתו בפועל, שהחלה בשנת 1864, נקטעה בשלב מסוים מחוסר תקציב, והמבנה לא הושלם. השלמת הבנייה, בתוכנית חדשנית יותר, שתוכננה על ידי אטורה פאג'ולי (Ettore Fagiuoli) התרחשה רק בתחילת המאה ה-20. החלל הורחב על ידי בניית קמרון חביתי, והחזית שמאפיינת אותו עד היום, בסגנון נאו-קלאסי. חנוכת בית הכנסת החדש התקיימה לבסוף ב-20 בספטמבר 1929. בית כנסת שהוא דוגמה לאמנציפציה ליהודים בארצות אירופה, שהרשו לעצמם לבנות בגלוי בית כנסת. תיאור המבנה לבית הכנסת חזית מונומנטלית, המאופיינת בצבע צהוב-אוכרה של הטיח, ובלבן של האלמנטים האדריכליים והדקורטיביים, כולל שער הכניסה המונומנטלי הענק, שמצדדיו שני פילסטרים בעלי שישה פאנלים עם תבליטים עם מוטיבים יהודיים שונים, (קבר רחל לוחות הברית ושער הרחמים מימין, יד אבשלום מנורת הזהב ומגדל דוד משמאל) והכיתוב ”בואו שעריו בתודה חצרותיו בתהילה”, ועל גביו לוח שיש מפואר ומקושט שעליו חרוטים לוחות הברית. מימין לחזית יש לוח הנצחה לקדושי השואה מקהילת ורונה, ומשמאל לחזית יש לוח הנצחה לריטה רוזאני, פרטיזנית יהודייה שנהרגה בספטמבר 1944 בהרי ורונזה, שקיבלה מדליית זהב איטלקית צבאית (ספ') על אומץ ליבה. מימין הכניסה יש אולם תפילה קטן, לתפילות ולימוד. באולם בית הכנסת הגדול המעוטר בפסוקים שונים מהתנ"ך, נשמרו הרהיטים המקוריים מהמאה ה-19. בקיר המזרחי הפונה לכיוון ירושלים, נמצא ארון הקודש, הבנוי משיש אדום, משנת 1645. חלק זה של בית הכנסת גבוה יותר, ואליו עולים בשלש מדרגות. לפניו נבנה מעקה חדשני, המורכב משמונה עמודי שיש אדום עם בסיס משיש שחור-לבן, ומעליו מספר פמוטים, המפריד בין מקום ישיבת הקהל לקיר המזרח. בחלק זה של האולם נמצא – מוקף בשרשרת ברזל – הכיסא של הרב, ששימש את רבי יצחק פארדו, שמשנת 1858 קיבל על עצמו את משרת הרב הראשי של ורונה, לאחר שאביו נפטר, ובמשך למעלה משלושה עשורים היה רב העיר ורונה. ישנה במקום לוחית הנצחה משיש שחור לזכר רבי יצחק פארדו שנפטר בליל 22 בדצמבר 1892. עזרת הנשים הייתה בגלריה שנתמכה על ידי עמודי שיש אדומים במערב האולם מעל הכניסה. קישורים חיצוניים סיור וירטואלי בבית הכנסת הערות שוליים